ΑΙΤΙΟΛΟΓΙΚΗ ΕΚΘΕΣΗ

Σύμφωνα με το άρθρο 57 παράγραφος 3 του δημοσιονομικού κανονισμού του ΕΤΑ, η παρούσα πρόταση καλύπτει:

το ποσό της δεύτερης δόσης της συνεισφοράς για το 2011 («ν+1» κατά την έννοια των μόνιμων διαδικασιών που καθορίζονται στο εν λόγω άρθρο).

Σύμφωνα με το άρθρο 57 παράγραφος 7 του δημοσιονομικού κανονισμού του ΕΤΑ, για καθένα από τα όργανα καθορίζεται το ποσό που διαχειρίζεται η Επιτροπή και το ποσό που διαχειρίζεται η ΕΤΕπ.

Σύμφωνα με το άρθρο 145 του δημοσιονομικού κανονισμού του ΕΤΑ, η ΕΤΕπ ανακοίνωσε στην Επιτροπή τις ενημερωμένες προβλέψεις της για τις αναλήψεις υποχρεώσεων και τις πληρωμές για τα μέσα που τελούν υπό τη διαχείρισή της.

Σύμφωνα με το άρθρο 57 παράγραφος 3 του δημοσιονομικού κανονισμού του ΕΤΑ, το Συμβούλιο πρέπει να αποφασίσει για αυτή την πρόταση το αργότερο εντός 21 ημερολογιακών ημερών μετά την υποβολή από την Επιτροπή της πρότασής της και τα κράτη μέλη πρέπει να καταβάλουν τη δεύτερη δόση της συνεισφοράς το αργότερο 21 ημερολογιακές μέρες μετά την ημερομηνία κατά την οποία τους κοινοποιήθηκε η απόφαση του Συμβουλίου.

Το άρθρο 58 παράγραφος 2 του δημοσιονομικού κανονισμού του ΕΤΑ ορίζει ότι, στο πλαίσιο των προσκλήσεων συνεισφορών, απορροφώνται αρχικά τα ποσά που προβλέπονταν για τα προηγούμενα ΕΤΑ, το ένα μετά το άλλο. Επομένως, οι προσκλήσεις συνεισφορών που αποτελούν αντικείμενο της παρούσας πρότασης αφορούν τα ποσά του 10ου ΕΤΑ για την Επιτροπή και τα ποσά του 9ου ΕΤΑ για την ΕΤΕπ.

Πρέπει να σημειωθεί ότι το άρθρο 60 παράγραφος 1 του δημοσιονομικού κανονισμού του ΕΤΑ προβλέπει ότι εάν οι δόσεις συνεισφορών που καθίστανται απαιτητές δεν καταβληθούν εντός της καθοριζόμενης προθεσμίας, το αντίστοιχο κράτος μέλος υποχρεούται σε καταβολή τόκων επί του μη καταβληθέντος ποσού. Οι λεπτομέρειες πληρωμής των τόκων διευκρινίζονται στο ίδιο άρθρο.

2011/0145 (NLE)

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

για τον καθορισμό των χρηματοδοτικών συνεισφορών που καταβάλλουν τα κράτη μέλη για τη χρηματοδότηση του Ευρωπαϊκού Ταμείου Ανάπτυξης το 2011, συμπεριλαμβανομένης της δεύτερης δόσης για το 2011

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη συνθήκη για τη λειτουργία της Ευρωπαϊκής Ένωσης (ΣΛΕΕ),

Έχοντας υπόψη την εσωτερική συμφωνία μεταξύ των εκπροσώπων των κυβερνήσεων των κρατών μελών, συνελθόντων στο πλαίσιο του Συμβουλίου, σχετικά με τη χρηματοδότηση και τη διαχείριση των ενισχύσεων της Κοινότητας στο πλαίσιο του χρηματοδοτικού πρωτοκόλλου της συμφωνίας εταιρικής σχέσης μεταξύ των κρατών της Αφρικής, της Καραϊβικής και του Ειρηνικού και της Ευρωπαϊκής Κοινότητας και των κρατών μελών της, η οποία υπογράφηκε στο Κοτονού, Μπενίν, στις 23 Ιουνίου 2000, καθώς και για τη χορήγηση χρηματοδοτικής ενίσχυσης στις υπερπόντιες χώρες και εδάφη για τις οποίες ισχύουν οι διατάξεις του τέταρτου μέρους της συνθήκης ΕΚ[1], και ιδίως το άρθρο 10 παράγραφος 1,

Έχοντας υπόψη την εσωτερική συμφωνία μεταξύ των αντιπροσώπων των κυβερνήσεων των κρατών μελών, συνελθόντων στο πλαίσιο του Συμβουλίου, για τη χρηματοδότηση των ενισχύσεων της Κοινότητας σύμφωνα με το πολυετές δημοσιονομικό πλαίσιο για την περίοδο 2008-2013 βάσει της συμφωνίας εταιρικής σχέσης μεταξύ των ΑΚΕ-ΕΚ, καθώς και για τη χορήγηση χρηματοδοτικής ενίσχυσης στις υπερπόντιες χώρες και εδάφη για τις οποίες ισχύουν οι διατάξεις του τέταρτου μέρους της συνθήκης ΕΚ[2], και ιδίως το άρθρο 7,

Έχοντας υπόψη τον κανονισμό (ΕΚ) αριθ. 215/2008 του Συμβουλίου, της 18ης Φεβρουαρίου 2008, για τον δημοσιονομικό κανονισμό που εφαρμόζεται στο δέκατο Ευρωπαϊκό Ταμείο Ανάπτυξης (εφεξής «δημοσιονομικός κανονισμός του 10ου ΕΤΑ)[3] και ιδίως το άρθρο 57 παράγραφος 3,

Έχοντας υπόψη την πρόταση της Επιτροπής[4],

Εκτιμώντας τα ακόλουθα:

(1) Σύμφωνα με τη διαδικασία που προβλέπεται στα άρθρα 57 έως 61 του δημοσιονομικού κανονισμού του ΕΤΑ, η Επιτροπή υποβάλλει πρόταση έως τις 15 Ιουνίου στην οποία προσδιορίζεται α) το ποσό της δεύτερης δόσης της συνεισφοράς για το 2011, και β) αναθεωρημένο ετήσιο ποσό της συνεισφοράς για το έτος n + 1 σε συνάρτηση με τις πραγματικές ανάγκες, σε περίπτωση που, σύμφωνα με το άρθρο 7 παράγραφος 3 της εσωτερικής συμφωνίας, το ετήσιο ποσό παρεκκλίνει από τις πραγματικές ανάγκες.

(2) Στις 17 Νοεμβρίου 2010, το Συμβούλιο, βάσει πρότασης που υπέβαλε η Επιτροπή, εξέδωσε την απόφαση με την οποία να καθορίζεται σε 3 690 000 000 ευρώ το μερίδιο της Επιτροπής και σε 210 000 000 ευρώ το μερίδιο της ΕΤΕπ που αφορά το ετήσιο ποσό των συνεισφορών των κρατών μελών στο ΕΤΑ για το 2011.

(3) Σύμφωνα με το άρθρο 7 παράγραφος 3 της εσωτερικής συμφωνίας του ΕΤΑ, εάν οι συνεισφορές που έχουν αποφασιστεί παρεκκλίνουν από τις πραγματικές ανάγκες του ΕΤΑ, η Επιτροπή θα πρέπει να υποβάλει πρόταση στο Συμβούλιο, στο πλαίσιο του ανώτατου ορίου που έχει ήδη αποφασιστεί, για την τροποποίηση των ποσών της συνεισφοράς. Κατά συνέπεια, το ετήσιο ποσό των συνεισφορών των κρατών μελών στην Επιτροπή στο πλαίσιο του ΕΤΑ για το 2011, θα πρέπει να καθοριστεί σε 3 100 000 000 ευρώ.

(4) Σύμφωνα με την πρώτη παράγραφο του άρθρου 145 του δημοσιονομικού κανονισμού του 10ου ΕΤΑ, η Ευρωπαϊκή Τράπεζα Επενδύσεων γνωστοποίησε στην Επιτροπή τις επικαιροποιημένες προβλέψεις της ως προς τις αναλήψεις υποχρεώσεων και τις πληρωμές για τα μέσα που τελούν υπό τη διαχείρισή της.

(5) Το άρθρο 58 παράγραφος 2 του δημοσιονομικού κανονισμού του 10ου Ευρωπαϊκού Ταμείου Ανάπτυξης (εφεξής «ΕΤΑ») ορίζει ότι οι προσκλήσεις για την καταβολή συνεισφορών πρέπει να χρησιμοποιούν πρώτα τα ποσά που προβλέπονται στα προηγούμενα ΕΤΑ. Συνεπώς, βάσει του άρθρου 58 παράγραφος 2 του δημοσιονομικού κανονισμού του 9ου ΕΤΑ, θα πρέπει επίσης να πραγματοποιηθεί πρόσκληση για την καταβολή κεφαλαίων στο πλαίσιο του 10ου ΕΤΑ για την ΕΤΕπ.

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Το ετήσιο ποσό των συνεισφορών των κρατών μελών στο ΕΤΑ για το 2011 καθορίζεται σε 3 100 000 000 ευρώ για την Επιτροπή.

Άρθρο 2

Οι μεμονωμένες συνεισφορές προς το ΕΤΑ που πρέπει να καταβληθούν από τα κράτη μέλη στην Επιτροπή και την Ευρωπαϊκή Τράπεζα Επενδύσεων στο πλαίσιο της δεύτερης δόσης για το 2011 καθορίζονται στον πίνακα του παραρτήματος.

Άρθρο 3

Η παρούσα απόφαση εφαρμόζεται από την ημερομηνία έκδοσής της.

Άρθρο 4

Η παρούσα απόφαση απευθύνεται στα κράτη μέλη.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ

[pic]

[1] ΕΕ L 317 της 15.12.2000, σ. 355.

[2] ΕΕ L 247 της 9.9.2006, σ. 32.

[3] ΕΕ L 78 της 19.3.2008, σ. 1.

[4] ΕΕ C … της …, σ. .